Einhugur var á meðal atvinnurekenda og verkalýðshreyfingarinnar að láta lífskjarasamninginn gilda út samningstímann þótt forsendur hans væru brostnar.
Samtök atvinnulífsins og ASÍ áttu kost á að rifta lífskjarasamningnum fyrir 30. september þar sem stjórnvöld höfðu ekki að fullu efnt sín fyrirheit um aðgerðir. Það var hins vegar mat beggja aðila að nú væri ekki rétti tímapunkturinn til þess, meðal annars í ljósi þess að alþingiskosningar eru nýafstaðnar. Drífa Snædal, forseti ASÍ og Halldór Benjamín Þorbergsson, formaður Samtaka atvinnulífsins, segja að einhugur hafi verið um ákvörðunina.
Það sem spilaði inn í okkar ákvörðun var að halda ró og kyrrð á meðan efnahagslífið og vinnumarkaðurinn eru að rétta úr sér og að tryggja það að okkar fólk fengi þær launahækkanir sem er búið að semja um.
Ég met stöðuna sem svo að það sé skýrt ákall um stöðugleika í hagkerfinu og að það sé engin eftirspurn eftir óróleika og uppreisn um þessar mundir og því held ég að við séum að tala inn í þau skilaboð sem ég les út úr nýafstöðnum alþingiskosningum.
Vilji er meðal beggja aðila að hefja strax undirbúning að nýjum kjarasamningum, en lífskjarasamningurinn rennur út í nóvember á næsta ári. Halldór Benjamín segir að í þeim verði að taka mið af því að sumar atvinnugreinar hafi orðið illa úti í kórónuveirukreppunni á meðan öðrum greinum hafi vegnað vel.
Það þarf að taka tillit til þess við samningaborðið og ég heyri ekki annað á félögum mínum í verkalýðshreyfingunni að þau átti sig á þessari stöðu og það er ljóst að þetta verði megin verkefni næstu kjarasamninga.
Við tökum veturinn í það að undirbúa samningana, samningaviðræðurnar og að sjálfsögðu er það markmiðið að vera tímanlega og byrja að tala saman fljótt.